CELEX: 62022CN0177
Language: el
Date: 2022-03-08 00:00:00
Title: Υπόθεση C-177/22: Αίτηση προδικαστικής αποφάσεως την οποία υπέβαλε το Landesgericht Salzburg (Αυστρία) στις 8 Μαρτίου 2022 — JA κατά Wurth Automotive GmbH

30.5.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 213/29
            
         
      Αίτηση προδικαστικής αποφάσεως την οποία υπέβαλε το Landesgericht Salzburg (Αυστρία) στις 8 Μαρτίου 2022 — JA κατά Wurth Automotive GmbH
      (Υπόθεση C-177/22)
      (2022/C 213/40)
      Γλώσσα διαδικασίας: η γερμανική
      
         Αιτούν δικαστήριο
      
      Landesgericht Salzburg
      
         Διάδικοι στην υπόθεση της κύριας δίκης
      
      
         Ενάγουσα και εκκαλούσα: JA
      
         Εναγομένη και εφεσίβλητη: Wurth Automotive GmbH
      
         Προδικαστικά ερωτήματα
      
      
                  1)
               
               
                  Ασκεί επιρροή, στο πλαίσιο της εκτίμησης της ιδιότητας της ενάγουσας ως καταναλώτριας, κατά την έννοια των άρθρων 17 και 18 του κανονισμού (ΕΕ) 1215/2012 (1),
                  
                              α)
                           
                           
                              το αν, κατά τον χρόνο σύναψης της σύμβασης πώλησης και αμέσως μετά, η ενάγουσα ασκούσε τη –δηλωθείσα από την ίδια στο πλαίσιο της δίκης– δραστηριότητα της γραφίστριας και της σχεδιάστριας ιστοσελίδων μόνον ως μισθωτή εργαζομένη ή το αν ασκούσε την εν λόγω δραστηριότητα και, τουλάχιστον εν μέρει, ως ελεύθερη επαγγελματίας, καθώς και
                           
                        
                              β)
                           
                           
                              ο σκοπός για τον οποίο η ενάγουσα αγόρασε το όχημα, ήτοι το αν το αγόρασε αποκλειστικά για την ικανοποίηση ιδίων καταναλωτικών αναγκών ή και για λόγους που αφορούν τρέχουσα ή μελλοντική επαγγελματική ή εμπορική δραστηριότητα ή για αντίστοιχους σκοπούς;
                           
                        
            
                  2)
               
               
                  Αρκεί για να αποκλειστεί η δυνατότητα της ενάγουσας να επικαλεστεί την ιδιότητα της καταναλώτριας το γεγονός και μόνον ότι μεταπώλησε το αυτοκίνητο, τον Αύγουστο του 2019, και ασκεί επιρροή το αν αποκόμισε κέρδος από τη μεταπώληση;
               
            
                  3)
               
               
                  Αρκεί για να αποκλειστεί η ιδιότητα της ενάγουσας ως καταναλώτριας το γεγονός και μόνον ότι υπέγραψε προδιατυπωμένη από την εναγομένη σύμβαση πώλησης, στης οποίας το προδιατυπωμένο έντυπο ο αγοραστής χαρακτηριζόταν ως «εταιρία» και περιέχονταν, κάτω από τον τίτλο «Ειδικές συμφωνίες», οι όροι «συναλλαγή μεταξύ εμπόρων/καμία επιστροφή, καμία εγγύηση/παράδοση μόνο μετά την παραλαβή της πληρωμής», χωρίς η ενάγουσα να προβάλει αντιρρήσεις ως προς τους εν λόγω όρους και δίχως να επισημάνει ότι έχει την ιδιότητα της καταναλώτριας;
               
            
                  4)
               
               
                  Πρέπει να καταλογιστεί στην ενάγουσα η συμπεριφορά του συντρόφου της ο οποίος μεσολάβησε, κατά την αγοραπωλησία, ως έμπορος αυτοκινήτων, με αποτέλεσμα η εναγομένη να μπορούσε ευλόγως να συμπεράνει εξ αυτού ότι η ενάγουσα ήταν επιχειρηματίας;
               
            
                  5)
               
               
                  Στο πλαίσιο της εκτίμησης της ιδιότητας του καταναλωτή, αποβαίνει εις βάρος της ενάγουσας το γεγονός ότι το πρωτοβάθμιο δικαστήριο δεν μπόρεσε να εξακριβώσει τον λόγο για τον οποίο η έγγραφη σύμβαση πώλησης παρέκκλινε από την προηγούμενη προσφορά που είχε υποβληθεί στην ενάγουσα μέσω του συντρόφου της όσον αφορά τον χαρακτηρισμό της ως αγοράστριας, καθώς και το τι συζητήθηκε σχετικώς κατά τις τηλεφωνικές επαφές μεταξύ του συντρόφου της ενάγουσας και ενός πωλητή της εναγομένης;
               
            
                  6)
               
               
                  Επηρεάζει την ιδιότητα της ενάγουσας ως καταναλώτριας το γεγονός ότι, ορισμένες εβδομάδες μετά την παραλαβή του οχήματος, ο σύντροφός της ζήτησε τηλεφωνικώς από την εναγομένη να διευκρινίσει αν υπήρχε η δυνατότητα αναγραφής του ΦΠΑ;
               
            
         (1)  Κανονισμός (ΕΕ) 1215/2012 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2012, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (ΕΕ 2012, L 351, σ. 1).